Vprašanje za pisni odgovor E-005397/2020

za Komisijo

Člen 138 Poslovnika

Domènec Ruiz Devesa (S&D), Dietmar Köster (S&D), Bettina Vollath (S&D), Milan Brglez (S&D), Miguel Urbán Crespo (GUE/NGL), Erik Marquardt (Verts/ALE), Malin Björk (GUE/NGL), Tineke Strik (Verts/ALE)

Zadeva: ustrezna finančna sredstva EU in strukture za dolgotrajni sprejem v Bosni in Hercegovini, tudi za ranljive skupine

Komisija od leta 2018 financira sprejem prosilcev za azil v Bosni in Hercegovini. S temi sredstvi so odprli in vzdržujejo začasne sprejemne centre, zagotavljajo zdravstvene storitve, ki so potrebne zaradi pandemije covida-19, ter podpirajo nudenje osnovne humanitarne pomoči zunaj centrov. Z njimi so ustvarili dostojne pogoje za sprejem in življenje na številnih lokacijah, a zaprtje že delujočih začasnih sprejemnih centrov Bira in Miral, ki so ga napovedale oblasti Unsko-sanskega kantona, bo poslabšalo že tako nezadostne sprejemne zmogljivosti, zlasti za ranljive skupine, vključno za mladoletnike brez spremstva in otroke, ki morajo pogosto bivati v neformalnih naseljih, nezakonitih bivališčih ali pa se skrivajo v gozdovih.

1. Kakšno je stališče Komisije glede napovedanega zaprtja začasnih sprejemnih centrov Bira in Miral, ki ogroža učinkovito in trajnostno uporabo sredstev EU?

2. Kako bi lahko podprla nastanitev ranljivih skupin, zlasti po zaprtju teh dveh centrov?

3. Ali bo EU podpirala minimalne humanitarne pogoje za prosilce za azil, zlasti za ranljive skupine, vključno z morebitno razširitvijo sprejemnih zmogljivosti v Bosni in Hercegovini, pripravo zasilnega šotorišča Lipa na zimo in zagotavljanje nujne humanitarne pomoči zunaj sprejemnih centrov, saj se v Bosni zima vse bolj približuje?